UZNESENIE EURÓPSKEHO PARLAMENTU (EÚ) 2019/1429

z 26. marca 2019

s poznámkami, ktoré sú neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2017, oddiel VII – Výbor regiónov

EURÓPSKY PARLAMENT,

so zreteľom na svoje rozhodnutie o absolutóriu za plnenie všeobecného rozpočtu Európskej únie za rozpočtový rok 2017, oddiel VII – Výbor regiónov,

so zreteľom na článok 94 a prílohu IV k rokovaciemu poriadku,

so zreteľom na správu Výboru pre kontrolu rozpočtu (A8-0101/2019),

berie na vedomie, že celková miera plnenia platieb na konci decembra 2017 bola 89,9 %; konštatuje, že konečná miera realizácie platieb na konci rozpočtového cyklu (po úhrade prenosov) bude vyššia a v ideálnom prípade by sa mala blížiť k miere záväzkov;

nabáda výbor, aby do 31. marca roka nasledujúceho po príslušnom účtovnom roku zverejnil výročnú správu o činnosti a ročnú účtovnú závierku s cieľom optimalizovať a urýchliť postup udelenia absolutória;

vyjadruje poľutovanie nad tým, že opatrenia výboru v nadväznosti na uznesenie o udelení absolutória za rok 2016 predstavujú len nepriame odpovede na pripomienky Európskeho parlamentu tým, že vo viacerých bodoch odkazujú na výročnú správu o činnosti; zdôrazňuje, že správa o nadväzných opatreniach má zásadný význam pre Výbor pre kontrolu rozpočtu Európskeho parlamentu, aby mohol určiť, či výbor vykonal odporúčania Európskeho parlamentu; vyzýva výbor, aby do svojej najbližšej správy o následných opatreniach zahrnul všetky potrebné odpovede a vysvetlenia k vykonávaniu odporúčaní Európskeho parlamentu;

poznamenáva, že výbor v období 2013 až 2017 znížil celkový počet pracovných miest vo svojom pláne pracovných miest o 48 z 537 na 489, najmä z dôvodu zníženia počtu zamestnancov o 5 % a vykonávania dohody o spolupráci uzatvorenej v roku 2014 s Európskym parlamentom; víta skutočnosť, že napriek zníženiu počtu zamestnancov sa výboru podarilo posilniť svoju politickú činnosť, a to prerozdelením väčšieho objemu ľudských zdrojov z podporných útvarov do hlavných oblastí činnosti súvisiacich s politickými a legislatívnymi činnosťami; žiada výbor, aby bol informovaný o mapovaní rozdelenia pracovného zaťaženia v rámci organizácie s cieľom overiť súlad medzi úlohami a zdrojmi;

konštatuje, že počet zmluvných zamestnancov sa zvýšil z 34 v roku 2013 na 54 v roku 2017, zatiaľ čo počet dočasných zamestnancov sa zvýšil zo 64 v roku 2013 na 71 v roku 2017; konštatuje, že zvýšenie počtu dočasných a zmluvných zamestnancov súvisí najmä s bezpečnostnými otázkami, ktoré súvisia so situáciou v Bruseli; vyjadruje znepokojenie nad tým, že časť tohto zvýšenia je dôsledkom potreby kompenzovať celkové zníženie počtu zamestnancov a môže byť na úkor rozdelenia pracovného zaťaženia a dlhodobého organizačného rozvoja inštitúcie;

víta medziinštitucionálnu administratívnu spoluprácu s Európskym parlamentom a výsledky hodnotenia v polovici trvania týkajúce sa vykonávania dohody o spolupráci medzi výborom a Európskym hospodárskym a sociálnym výborom, v ktorých sa zdôrazňuje úspešné vykonávanie viacerých opatrení; konštatuje, že v súvislosti s presunom bolo 70 prekladateľov presunutých do iných útvarov vrátane EPRS;

víta výsledky hodnotenia v polovici trvania týkajúce sa vykonávania dohody o spolupráci medzi výborom a Európskym hospodárskym a sociálnym výborom, v ktorých sa zdôrazňuje, že riadenie a administratívna štruktúra boli úspešne zjednodušené; víta skutočnosť, že spolupráca medzi vlastnými a spoločnými útvarmi, ktoré sa vzťahujú na oblasti ako IT, EMAS alebo správa zasadacích miestností, funguje dobre; konštatuje, že úspory dosiahnuté v týchto operačných oblastiach vo veľkej miere prevažujú nad zdrojmi vynaloženými na koordináciu;

berie na vedomie zoznam podujatí, na ktorých sa zúčastnili členovia, uvedený vo výročnej správe o činnosti za rok 2017; vyjadruje poľutovanie nad tým, že zoznam je menej podrobný ako zoznam poskytnutý v odpovedi na dotazník pre absolutórium za rok 2016; vyzýva výbor, aby v nadväznosti na toto udelenie absolutória predložil podrobnejší zoznam obsahujúci konkrétnejšie informácie o zúčastnených členoch, názve podujatia, mieste, dátume a nákladoch; vyzýva výbor, aby takýto zoznam na rok 2018 zahrnul do svojej ďalšej výročnej správy o činnosti;

berie na vedomie, že na obdobie 2017 – 2018 mal výbor cieľ každý rok publikovať 15 spisov a realizovaných štúdií, a so znepokojením konštatuje, že v roku 2017 ich bolo 9, zatiaľ čo v roku 2016 ich bolo 12; vyzýva výbor, aby vyvinul potrebné úsilie s cieľom dosiahnuť ciele týkajúce sa publikácií a žiada o informácie v súvislosti s vývojom situácie v dokumente v nadväznosti na udelenie absolutória za rok 2017;

víta úspechy, ktoré výbor dosiahol v súvislosti s komunikačnými činnosťami zameranými na zvýšenie svojej viditeľnosti a prítomnosti v médiách, ako aj zvýšenie svojho dosahu na sociálne médiá; víta najmä iniciatívu Úvahy o Európe s cieľom podporiť zapojenie občanov do prebiehajúcej diskusie o budúcnosti Únie a 180 dialógov s občanmi, ktoré sa uskutočnili v tejto súvislosti; nabáda výbor, aby zlepšil spoluprácu s ostatnými inštitúciami Únie v rámci spoločných komunikačných kampaní a ďalších iniciatív;

víta komplexnú politiku v oblasti dobrých podmienok na pracovisku, zdravia a riadenia absencií, ktorá sa ďalej upevnila v spolupráci medzi lekárskou službou a útvarom pre pracovné podmienky; konštatuje, že miery absencie sa pozorne sledujú so zameraním na prevenciu, overovanie a úspešné opätovné začlenenie po dlhodobej práceneschopnosti; konštatuje, že miera absencie sa v priebehu rokov znížila (zo 4,86 % v roku 2015 na 4,60 % v roku 2016 a 4,50 % v roku 2017); víta transparentnosť výboru, pokiaľ ide o členov personálu, ktorí trpia syndrómom vyhorenia, a víta posúdenie pracovného zaťaženia, ktoré výbor inicioval v roku 2018 s cieľom zmapovať rozdelenie pracovného zaťaženia v rámci organizácie a overiť súlad medzi úlohami a zdrojmi; požaduje informácie o výsledkoch tohto posúdenia;

vyjadruje poľutovanie nad tým, že podiel žien v strednom manažmente zostal v roku 2017 stabilný, a to približne na úrovni 38 % (v porovnaní s 37 % v roku 2015 a 33 % v roku 2016); vyjadruje však veľké poľutovanie nad tým, že podiel žien na vyšších riadiacich pozíciách sa znížil z 33 % v roku 2016 na približne 25 % v roku 2017, a to z dôvodu odchodu jednej ženy vo vyššej riadiacej funkcii v roku 2017; víta komplexné opatrenia, ktoré výbor prijal na zlepšenie situácie, vrátane vytvorenia nového systému funkčného riadenia, ktorého cieľom je okrem iného zvýšiť počet žien, ktoré sa usilujú o vykonávanie formálnych riadiacich úloh; nabáda výbor, aby výrazne zlepšil svoje výsledky v tejto oblasti a aby informoval orgán udeľujúci absolutórium o dosiahnutom pokroku;

víta opatrenia prijaté výborom s cieľom aktívne predchádzať obťažovaniu v pracovnom prostredí, ako je pravidelná odborná príprava v oblasti politiky boja proti obťažovaniu a práca dôverných poradcov; nabáda výbor, aby v tomto smere dôsledne monitoroval účinnosť svojej politiky, aby naďalej zvyšoval informovanosť o obťažovaní na pracovisku a aby upevňoval kultúru nulovej tolerancie voči obťažovaniu; vyjadruje však znepokojenie nad tým, že výbor nemá žiadny vnútorný mechanizmus vybavovania sťažností ani sankcie, ktoré by boli stanovené v prípadoch obťažovania týkajúcich sa jeho členov; vyzýva výbor, aby v tejto súvislosti aktualizoval svoj kódex správania členov a vnútorný rokovací poriadok a informoval o tom orgán udeľujúci absolutórium;

31.

víta dobré výsledky, ktoré sa dosiahli v súvislosti so systémom environmentálneho riadenia prostredníctvom spolupráce s Európskym hospodárskym a sociálnym výborom; víta opatrenia na zlepšenie energetickej spotreby výboru a zaradenie environmentálnych kritérií do väčšiny výziev na predkladanie ponúk; konštatuje, že so službou EMAS sa uskutočnili konzultácie o 27 postupoch verejného obstarávania v súvislosti s environmentálnymi kritériami; víta skutočnosť, že výbor spolu s Európskym hospodárskym a sociálnym výborom získal ocenenie „Label Good Food“, ktoré udelil bruselský región, aby potvrdil, že jedálne týchto výborov sú riadené udržateľným spôsobom;